Source: http://europa.eu/rapid/press-release_MEMO-13-261_mt.htm
Timestamp: 2017-06-24 22:59:35+00:00
Document Index: 295495

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett ta’ proċeduri ta’ ksur għax-xahar ta’ Marzu: id-deċiżjonijiet prinċipali
Il-pakkett ta’ proċeduri ta’ ksur għax-xahar ta’ Marzu: id-deċiżjonijiet prinċipali
Bil-pakkett tagħha ta’dan ix-xahar dwar deċiżjonijiet ta’ ksur, il-Kummissjoni Ewropea qed tieħu azzjoni legali kontra xi Stati Membri minħabba li naqsu milli jikkonformaw b’mod xieraq mal-obbligi tagħhom skont il-liġi tal-UE. Dawn id-deċiżjonijiet li jkopru diversi setturi għandhom l-għan li jiżguraw l-applikazzjoni xierqa tal-liġi tal-UE għall-benefiċċju taċ-ċittadini u tan-negozji. Illum, il-Kummissjoni ħadet 101 deċiżjoni, li jinkludu 3 opinjonijiet motivati u 9 tressiq quddiem il-Qorti tal-Ġustizzja tal-Unjoni Ewropea, li minnhom 4 jinkludu penalitajiet finanzjarji. Hawn taħt hawn sommarju tad-deċiżjonijiet prinċipali.
Għal aktar tagħrif dwar il-proċedura ta' ksur, ara MEMO/12/12.
Tressiq quddiem il-Qorti tal-Ġustizzja b’penalitajiet finanzjarji
L-Enerġija Rinnovabbli: Il-Kummissjoni tressaq lill-POLONJA u lil ĊIPRU quddiem il-Qorti minħabba li naqsu milli jittrasponu r-regoli tal-UE
Il-Kummissjoni Ewropea qed tressaq lill-Polonja u lil Ċipru quddiem il-Qorti tal-Ġustizzja tal-Unjoni Ewropea minħabba li naqsu milli jittrasponu d-Direttiva dwar l-Enerġija Rinnovabbli. Id-Direttiva għandha l-għan li sal-2020 tiżgura sehem ta’ 20 % ta’ enerġija rinnovabbli fl-UE. Din id-Direttiva kellha tiġi trasposta mill-Istati Membri sal-5 ta’ Diċembru 2010.
Għall-Polonja, il-Kummissjoni qed tipproponi penalità ta’ € 133 228.80 kuljum. Filwaqt li għal Ċipru, il-Kummissjoni qed tipproponi penalità ta’ € 11 404.80 kuljum. Il-penalitajiet proposti jqisu t-tul ta’ żmien u l-gravità tal-ksur. F’każ ta’ sentenza affermattiva tal-Qorti, il-penalità ta’ kuljum għandha titħallas mid-data tas-sentenza sakemm it-traspożizzjoni tkun lesta. L-ammont finali tal-penalitajiet ta’ kuljum se jiġi deċiż mill-Qorti. (għal aktar tagħrif:,IP/13/259 – M. Holzner - Tel. +32 229 60196 - Mowbajl +32 498 98 2280)
Is-suq intern tal-enerġija: Il-Kummissjoni tressaq lir-RUMANIJA quddiem il-Qorti minħabba li naqset milli tittrasponi bis-sħiħ ir-regoli tal-UE
Il-Kummissjoni Ewropea qed tressaq lir-Rumanija quddiem il-Qorti tal-Ġustizzja tal-Unjoni Ewropea minħabba li naqset milli tittrasponi bis-sħiħ ir-regoli tas-suq intern tal-enerġija tal-UE. Sal-lum, ir-Rumanija ttrasponiet biss b’mod parzjali d-Direttivi dwar l-Elettriku u l-Gass. Madankollu, l-Istati Membri kellhom jittrasponu bis-sħiħ dawn id-Direttivi sat-3 ta’ Marzu 2011.
Għal kull Direttiva trasposta b’mod parzjali, il-Kummissjoni qed tipproponi penalità ta’ € 30 228.48 kuljum. Il-livell ta' dan il-penalità huwa stabbilit billi jitqiesu t-tul ta’ żmien u l-gravità tal-ksur. F’każ ta’ sentenza affermattiva tal-Qorti, il-penalità ta’ kuljum għandha titħallas mid-data tas-sentenza sakemm it-traspożizzjoni tkun lesta. L-ammont finali tal-penalitajiet ta’ kuljum se jiġi deċiż mill-Qorti.
(għal aktar tagħrif: IP/13/260 – M. Holzner - Tel. +32 229 60196 - Mowbajl +32 498 98 2280)
Tressiq ieħor quddiem il-Qorti tal-Ġustizzja
L-ambjent: Il-Kummissjoni tressaq lill-BELĠJU quddiem il-Qorti minħabba ilma urban mormi mhux trattat
Il-Kummissjoni Ewropea hija mħassba li l-Belġju qed jonqos milli jħares liċ-ċittadini tiegħu mill-effetti tal-ilma urban mormi mhux trattat. Minkejja t-tfakkiriet preċedenti mill-Kummissjoni, għadd ta’ bliet fil-Belġju għadhom qed jonqsu milli jikkonformaw man-normi Ewropej. Ir-rimi ta’ ilma urban mormi mhux trattat huwa theddida għas-saħħa tal-bniedem u għall-ambjent. Bi sforz biex tħeġġeġ il-Belġju biex iħaffef l-azzjonijiet tiegħu f’dan il-qasam, il-Kummissjoni se tressaq lill-Belġju quddiem il-Qorti tal-Ġustizzja tal-UE, fuq rakkomandazzjoni tal-Kummissarju għall-Ambjent Janez Potočnik.
(għal aktar tagħrif: IP/13/251 – J. Hennon - Tel. +32 229 53593 - Mowbajl +32 498 95 3593)
It-trasport fuq l-art ta’ oġġetti perikolużi: Il-Kummissjoni tressaq lill-BELĠJU quddiem il-Qorti minħabba li naqas milli jaġġorna l-leġiżlazzjoni nazzjonali
Illum, il-Kummissjoni Ewropea ddeċidiet li tressaq lill-Belġju quddiem il-Qorti tal-Ġustizzja tal-Unjoni Ewropea minħabba li naqas milli jadotta l-leġiżlazzjoni nazzjonali dwar it-trasport intern ta' oġġetti perikolużi.
(għal aktar tagħrif: IP/13/256 – H. Kearns - Tel. +32 229 87638 - Mowbajl +32 498 98 7638)
L-ambjent: Il-Kummissjoni tressaq lill-ITALJA quddiem il-Qorti minħabba trattament mhux adegwat ta’ skart mormi f’miżbliet fil-Lazio
Il-Kummissjoni Ewropea qed tressaq lill-Italja quddiem il-Qorti minħabba li naqset milli tikkonforma mar-rekwiżiti tal-leġiżlazzjoni tal-UE dwar l-iskart. Minħabba interpretazzjoni ristretta tal-liġi mill-awtoritajiet Taljani dwar dak li jikkostitwixxi trattament adegwat tal-iskart, il-miżbla Malagrotta f’Ruma u miżbliet oħra fir-reġjun tal-Lazio qed jimtlew bi skart li ma għaddiex mit-trattament meħtieġ skont il-leġiżlazzjoni tal-UE. Il-miżbliet li qed joperaw bi ksur tal-leġiżlazzjoni tal-UE dwar l-iskart jikkostitwixxu theddida serja għas-saħħa tal-bniedem u għall-ambjent. Fuq rakkomandazzjoni tal-Kummissarju għall-Ambjent Janez Potočnik, il-Kummissjoni qed tressaq lill-Italja quddiem il-Qorti tal-Ġustizzja tal-UE.
(għal aktar tagħrif: IP/13/250 – J. Hennon - Tel. +32 229 53593 - Mowbajl +32 498 95 3593)
Sigurtà Soċjali: Il-Kummissjoni tressaq lil MALTA quddiem il-Qorti minħabba li naqqset il-pensjonijiet tal-irtirar ta’ nies li jirċievu pensjonijiet tas-servizz pubbliku minn Stati Membri oħra
Il-Kummissjoni Ewropea ddeċidiet li tressaq lil Malta quddiem il-Qorti tal-Ġustizzja tal-UE minħabba li naqqset il-pensjonijiet tal-irtirar ta’ Malta jekk il-benefiċjarju jirċievi pensjoni minn Stat Membru ieħor bħala riżultat li jkun ħadem fis-servizz pubbliku ta’ dak l-Istat.
(għal aktar tagħrif: IP/13/249 – J. Todd - Tel. +32 229 94107 - Mowbajl +32 498 99 4107)
It-trasport bl-ajru: Il-Kummissjoni tressaq lill-PORTUGALL quddiem il-Qorti tal-Ġustizzja minħabba servizzi ta’ groundhandling fl-ajruporti ta’ Lisbona, Porto u Faro
Illum, il-Kummissjoni Ewropea ddeċidiet li tressaq lill-Portugall quddiem il-Qorti tal-Ġustizzja tal-Unjoni Ewropea minħabba l-applikazzjoni mhux korretta tar-regoli dwar il-groundhandling tal-ajruport. Ir-regoli dwar l-immaniġġjar tal-bagalji, l-immaniġġjar tar-rampa u l-immaniġġjar tal-merkanzija u tal-posta mhux qed jiġu rispettati fl-ajruporti ta’ Lisbona, Porto u Faro. Il-Kummissjoni hija mħassba li dan jirriżulta f’kundizzjonijiet mhux ugwali bejn il-groundhandlers potenzjali u fi spejjeż addizzjonali u servizz ta’ kwalità aktar baxxa għal-linji tal-ajru u l-passiġġieri.
(għal aktar tagħrif: IP/13/255 – H. Kearns - Tel. +32 229 87638 - Mowbajl +32 498 98 7638)
Il-Moviment liberu tal-kapital: Il-Kummissjoni titlob lill-BULGARIJA biex tirrispetta r-regoli tal-UE
Illum, il-Kummissjoni Ewropea talbet lill-Bulgarija biex tirrispetta r-regoli tal-UE dwar il-moviment liberu tal-kapital (l-Artikolu 63 tat-Trattat dwar il-Funzjonament tal-UE). L-Att dwar il-Kontroll tal-Privatizzazzjoni u l-Post-Privatizzazzjoni fil-Bulgarija jintroduċi drittijiet speċjali għall-Istat tal-Bulgarija li jistgħu jillimitaw il-moviment liberu tal-kapital. Skont dan l-Att, anke meta wieħed mill-azzjonisti tal-kumpanija jikser l-obbligi tiegħu taħt kuntratt ta’ privatizzazzjoni, id-drittijiet speċjali jippermettu lill-Istat tal-Bulgarija li jimponi ipoteki u miżuri oħra ta' sigurtà mhux biss fuq il-proprjetà ta’ dak l-azzjonist, iżda wkoll fuq il-proprjetà tal-kumpanija privatizzata. Jekk il-Bulgarija ma tneħħix dawn id-drittijiet speċjali, dan jista' jkun ta' deterrent għall-investiment tal-UE li diġà jeżisti fil-Bulgarija u jkun ta' diżinċentiv għal oħrajn milli jinvestu fil-futur. Peress li l-Bulgarija għadha ma ħassritx dawn ir-restrizzjonijiet, il-Kummissjoni titlob lill-Bulgarija, f'forma ta' opinjoni motivata, biex tieħu azzjoni sabiex tikkonforma bis-sħiħ mar-regoli tal-UE. Jekk l-awtoritajiet Bulgari ma jibagħtu l-ebda tweġiba sodisfaċenti fi żmien xahrejn, il-Kummissjoni tista' tressaq il-każ quddiem il-Qorti tal-Ġustizzja tal-UE (għal aktar tagħrif: C. Hughes - Tel. +32 229 64450 - Mowbajl +32 498 96 4450)
Akkwist pubbliku fil-qasam tad-difiża: Il-Kummissjoni titlob lill-PORTUGALL biex japplika r-regoli tal-UE
Illum, il-Kummissjoni Ewropea talbet lill-Portugall jimplimenta bis-sħiħ id-Direttiva dwar l-akkwist ta' armi, munizzjoni u materjal tal-gwerra (u xogħlijiet u servizzi relatati) għal skopijiet ta' difiża, kif ukoll l-akkwist ta’ provvisti, xogħlijiet u servizzi sensittivi għal skopijiet ta’ sigurtà. Id-Direttiva dwar l-Akkwist Pubbliku fil-Qasam tad-Difiża (Direttiva 2009/81/KE) kellha tiġi implimentata fl-Istati Membri kollha sal-21 ta’ Awwissu 2011. Madankollu, il-Portugall implimenta parti biss tad-dispożizzjonijiet meħtieġa. It-talba tal-Kummissjoni qed issir f’forma ta' opinjoni motivata skont il-proċeduri ta' ksur tal-UE. Jekk fi żmien xahrejn ma tiġi notifikata l-ebda miżura biex jitwaqqaf il-ksur tal-liġi tal-UE, il-Kummissjoni tista’ tiddeċiedi li tressaq lill-Portugall quddiem il-Qorti tal-Ġustizzja tal-UE.
Għal aktar tagħrif: http://ec.europa.eu/internal_market/publicprocurement/infringements/cases/index_en.htm.
(għal aktar tagħrif: C. Hughes - Tel. +32 229 64450 - Mowbajl +32 498 96 4450)
L-ambjent: Il-Kummissjoni tħeġġeġ lis-SLOVENJA biex tikkonforma mal-liġi tal-UE dwar l-immaniġġjar tal-iskart f’Kidričevo
Il-Kummissjoni Ewropea qed tħeġġeġ lis-Slovenja biex tikkonforma mal-leġiżlazzjoni tal-UE dwar l-iskart u tnaddaf kwantità kbira ta’ tajers ta’ skart li jinsabu f'fossa taż-żrar f’Lovrenc pri Dravskem polju fil-muniċipalità ta’ Kidričevo. Ir-rimi ta’ tajers ta’ skart f’miżbliet huwa pprojbit fl-UE, b’mod partikolari minħabba l-fjammabbiltà għolja tagħhom, u l-immaniġġjar tal-iskart irid jitwettaq mingħajr ma jiġu pperikolati s-saħħa tal-bniedem jew l-ambjent u mingħajr riskju għall-ilma, l-arja, il-ħamrija, il-pjanti jew l-annimali. Il-fossa taż-żrar inkwistjoni għandha 107,060 m3 ta’ tajers ta’ skart sħaħ jew maqtugħin f’biċċiet, u fil-post diġà qabdu żewġ nirien kbar, filwaqt li fil-viċinanzi tal-fossa taż-żrar hemm waħda mill-akbar riżervi tal-ilma tajjeb għax-xorb fil-pajjiż. Fuq rakkomandazzjoni tal-Kummissarju għall-Ambjent Janez Potočnik, il-Kummissjoni qed tibgħat opinjoni motivata (it-tieni pass fil-proċeduri ta' ksur tal-UE). Jekk is-Slovenja tonqos milli taġixxi fi żmien xahrejn, il-Kummissjoni tista' tressaq il-każ quddiem il-Qorti tal-Ġustizzja tal-UE.